AARHUS: Vestergade er lige så lukket for trafik vest fra, som den har været de sidste to måneder. På byggepladsen Biblioteksparken ligger alt stille – og dog: Målinger har vist, at ejendommen Vestergade 69's væg ind mod byggepladsen har flyttet sig vandret, også efter at arbejdet på byggepladsen for mere end to måneder siden blev stoppet.

Derfor er to tårne, hver bestående af fire containere, stablet op, så de støtter gavlen. Containerne er fyldt med sand.

- Der har kun været bevægelser i væggen de første dage efter, at arbejdet ophørte. Containerne er en for-alle-tilfældes-skyld støtte til gavlen, siger bygherren, Jens Winther, direktør for Norcap Development.

Der er også planlagt gravearbejde på byggepladsen, hvor der skal fjernes noget forurenet jord.

- Det er ikke noget voldsomt. Der er tale om et afgrænset felt, hvor der er noget gammelt forurening. Det er i den forbindelse vi har stillet containerne op. Dels vil vi undgå nye skader på ejendommen, dels vil vi nødig have, at de, der arbejder på pladsen, får noget i hovedet, siger han.

Der er også givet tilladelse til at etablere fem pælefunderinger, hvorpå der skal foretages en belastningstest.

- Byggeriet er ikke gået i gang igen. Der er nogle undersøgelser på vej, så de kan finde ud af, hvordan de kan fundere den parkeringskælder, der er på vej, siger Ann Hamborg, der er chef for Byggeri hos Teknik og Miljø, Aarhus Kommune.